《友人高贵琦尝作问薝卜诗予为代答》
明代·朱纯

南薰播荡来舜琴，江村处处皆绿阴。开花却喜值脩景，托根况得依中林。

孤标挺挺同乔木，密叶幽丛蔼烟绿。嫩蕊新装浅淡金，清肌莹贴温柔玉。

当知异品来仙府，凡草那能此清楚。半开临砌复临池，乱吐宜晴更宜雨。

长嗟时菊太鲜妍，却笑疏梅颇寒苦。兰蕙虽云抱国香，中含哀怨成千古。

丰姿炯然冰雪如，丽非妖艳清非癯。莫言此色世间有，正恐异香天下无。

昔年梵宇聊相寄，却嫌云月多僧气。黄金布地非所荣，幸有白莲同臭味。

朅来移植向书寮，灌溉栽培暮复朝。芳心一点亦倾日，祗缘颜色不似茙葵娇。

从今永结林泉趣，尚赖骚人屡相顾。岂无周子爱莲心，正乏逋仙咏梅句。

名园嘉草多艳红，繁华嗜好人皆同。歌扇才抛海棠月，舞衫又捲蔷薇风。

兹晨清赏元非偶，作诗遗问情何厚。吟边酒畔得从容，一种幽情为君剖。

不愿移栽向月宫，瑶室遍开丹桂丛。不愿扬州比奇植，琼花亦是倾城色。

安得相携水仙共踏明月波，浮世尘氛奈尔何。

作者简介：朱纯(1417—1493)，字克粹，号肖斋，自号龟峰识字农。山阴（今浙江绍兴）人。博雅有儒行，太守戴琥深敬礼焉，钦授翰林院简讨召修。正统元年官兵科给事中，后刑科给事中。曾与罗颀、张浩等结“鉴湖吟社”，著有《淘铅集》、《驴背集》、《自怡集》、《农余杂言》等。